b'\n_START_ARTICLE_\nEino Pietola\n_START_PARAGRAPH_\nEino Pietola (26. helmikuuta 1920 Oulu \xe2\x80\x93 17. joulukuuta 2008 Lahti) oli suomalainen sotakirjailija.\n_START_SECTION_\nHenkil\xc3\xb6historia\n_START_PARAGRAPH_\nOulussa syntynyt, Lahdessa asunut Pietola valmistui koneteknikoksi 1961 ja toimi ty\xc3\xb6ntutkimusp\xc3\xa4\xc3\xa4llikk\xc3\xb6n\xc3\xa4 Asko-Upolla (1964\xe2\x80\x931975). El\xc3\xa4kkeelle j\xc3\xa4\xc3\xa4ty\xc3\xa4\xc3\xa4n 1975 h\xc3\xa4n alkoi kirjoittaa, ensimm\xc3\xa4isen\xc3\xa4 julkaistiin kuunnelmat Luottamusmiehen rakkaus (1975) ja Keng\xc3\xa4t (1978). Vuonna 1978 Pietola julkaisi ensimm\xc3\xa4isen sotakirjansa Korpisoturit. Pietola oli Salpaussel\xc3\xa4n kirjailijoiden kunniaj\xc3\xa4sen ja toimi yhdistyksen puheenjohtajana 1984\xe2\x80\x931986. H\xc3\xa4nen kuunnelmansa Keng\xc3\xa4t palkittiin Sokeain kuunnelmapalkinnolla vuonna 1978.\n_START_SECTION_\nTuotannosta\n_START_PARAGRAPH_\nKaiken kaikkiaan Pietola kirjoitti vuodesta 1978 vuoteen 1999 yhteens\xc3\xa4 23 teosta. Vuonna 2001 Gummerus aloitti Pietolan koottujen sotaromaanien sarjan julkaisemalla teoksen Korpisotaa Vienan Karjalassa. Sit\xc3\xa4 seurasi yhteens\xc3\xa4 kuusi muuta kirjaa, sarjan p\xc3\xa4\xc3\xa4tt\xc3\xa4v\xc3\xa4 Uhtuan korpisoturit p\xc3\xa4\xc3\xa4teoksena. Pietolan sotaromaanit perustuivat sek\xc3\xa4 omiin kokemuksiin ett\xc3\xa4 kartta- ja arkistoaineistoihin. Jotkut h\xc3\xa4nen kirjoistaan her\xc3\xa4ttiv\xc3\xa4t realistisuudellaan ilmestyess\xc3\xa4\xc3\xa4n kiivastakin keskustelua.'